遠別離
作者：王炎
朝代：宋

paragraphs: 靜女不下堂，游子志四方。
五花驕馬金絡腦，出門僕從生輝光。
草青沙軟濕春霧，玉蹄聯翩踏花去。
樓頭明月闕又圓，西風一夕生庭樹。
明璫綴以木難珠，錦衣繫以貂襜褕。
青眉玉頰爲誰好，天闊飛鴻無素書。
今年花落容華在，明年花發容華改。
離鸞別鵠不自憐，人生難得長少年。